Ladested

Ladested (losse- og ladested) var et tettsted, vanligvis av bymessig karakter, hvor borgerne hadde privilegium til å drive handel, vareinnførsel (lossing) og -utførsel (lading), særlig med trelast. Et ladested hadde kun begrensede rettigheter, og formelt var det underlagt en større kjøpstad i samme landsdel. Det var på 1500-tallet at de første ladestedene vokste, og mange av disse var viktige trelasteksportsteder. En rekke steder i Norge har historisk status som ladested, og langt de fleste fikk med tiden status som kjøpsteder.

Den historiske prosessen var vanligvis at et strandsted fikk tollbod, deretter formell status som ladested og senere kjøpstad.

Historikk
De norske ladestedenes opprinnelse går tilbake til 1500- og 1600-tallet, da utførsel av tømmer og trelast i økende grad foregikk både fra de gamle middelalderbyene og fra strandsteder på landsbygden. Fra omkring 1500 hadde hollendere begynt å oppsøke norske havner, hvor de kjøpte opp og gav kontant betaling for trelast. Dessuten forekom salg av proviant til forbiseilende skip. I myndighetenes forsøk på å utøve kontroll med handelen ble det opprettet en tollbod, og deretter fikk ofte fremvoksende strandsteder gradvis formell status som ladesteder.

Ladestedene var i hovedsak mindre havnebyer og små, bymessige strandsteder som eksporterte tømmer og trelast. Borgerne i ladestedene hadde offentlig privilegium til å drive slik handel, innenlands og utenlands. Ladestedene oppstod som følge av at kjøpstedenes monopol i senmiddelalderen delvis ble brutt opp. At tømmer og trelast var varer som en ikke ønsket å transportere mer enn nødvendig var trolig medvirkende til at det ble opprettet mange ladesteder.

På mange måter liknet ladestedene på kjøpstedene, bare i mindre målestokk. Begge hadde bymessig, tett bebyggelse og lå ved havner hvor trelast og fisk ble utskipet. Likheten gikk ikke bare på bebyggelse, men også på næringsveier og sosial og kulturell variasjon. Likevel var ladestedene mindre, og de manglet flere funksjoner som kjøpstedene var tillagt.

Formalia
Kjøpstedene hadde bredere rettigheter enn ladestedene, blant annet innenfor selvstyre, rettsvesen og forvaltning, og kjøpstadsborgerne hadde opprinnelig enerett til å drive næring i til dels store områder utenfor sin kjøpstad.

Ladestedenes handelsmenn, håndverksmestre og skippere (reder som drev skipsfart for egen regning) måtte ta borgerskap i sin overordnede kjøpstad. Ladestedsborgere som ønsket å drive handel, måtte søke om handelsborgerskap i sin kjøpstad eller i en av landets stiftsstader, godkjennes og avlegge borgered.

For å motta handelsborgerskap, måtte søkeren fremstille seg for magistraten i kjøpstaden, senere i ladestedet, og legge frem dåpsattest, vandelsattest og dugelighetsattest. Magistraten ville da prøve om vilkårene for borgerskap var til stede. Hvis søkeren kunne godkjennes, måtte han avlegge borgered. Når formalitetene var i orden, kunne vedkommende føres inn i magistratprotokollen som borger og drive lovlig forretning.

De særlige rettighetene som kjøpstedene og ladestedene hadde, ble innskrenket med handelsloven av 1842. Privilegiene ble begrenset, og i 1857 kom det ytterligere lovbestemmelser som innebar at kjøpstedenes og ladestedenes monopol i realiteten ble opphevet. Fra dette tidspunkt kunne handel drives lovlig på landet.

I 1952 ble kjøpstedene og ladestedene avviklet som juridiske enheter, og ble egne bykommuner. Små og mellomstore bykommuner ble noen år senere slått sammen med omliggende landkommuner, og mistet dermed den formelle status som by.

Liste over ladesteder
Ladesteder opprettet under dansk-norske konger
StedAmtOpprettelseOverordnet kjøpstadKommentarRef. Arendal  Nedenes  1610 (nevnes da)  Skien (trolig), fra 1641 Kristiansand  Kjøpstad i 1723.  Bragernes  Buskerud  1600-tallet  Christiania  Kjøpstad i 1715. Del av Drammen fra 1811.  Brevik  Telemark  1500-tallet  Skien  Kjøpstad i 1845.  Drøbak  Akershus  1600-tallet  Christiania  Kjøpstad i 1842.  Egersund  Stavanger  1798  Stavanger   Farsund  Lister og Mandal  1795  Kristiansand   Flekkefjord  Lister og Mandal   Kristiansand  Tollsted i 1650. Kjøpstad i 1842.  Halden  Smaalenene  1500-tallet  Fredrikstad  Kjøpstad i 1665, og fikk da navnet Fredrikshald.  Holmestrand  Tønsberg amt  1638  Tønsberg  Kjøpstad i 1752  Holmsbu  Buskerud  1757  Holmestrand  Ladested med begrensede rettigheter fra 1757, fulle rettigheter før 1847  Hvitsten  Akershus  1600-tallet  Christiania   Hølen  Akershus  1600-tallet  Christiania  Kjøpstad i 1848.  Lille-Fosen  Romsdal  1600-tallet  Trondheim  Kjøpstad i 1742, og fikk da navnet Kristiansund.  Langesund  Telemark  1765  Skien  Tollsted i 1570.  Lillesand  Nedenes  1600-tallet  Skien   Mandal  Lister og Mandal  1779  Kristiansand  Tollsted i 1640. Kjøpstad i 1921.  Molde  Romsdal  1614  Trondheim  Kjøpstad i 1742.  Moss  Smaalenene  1670  Fredrikstad  Kjøpstad i 1720.  Risør (Østerrisør)  Nedenes  1614  Skien  Kjøpstad i 1723.  Sandefjord  Brunla  1570  Tønsberg  Kjøpstad i 1845.  Sogndalstrand  Stavanger  1600-tallet  Stavanger   Son  Akershus  1604  Christiania   Stathelle  Telemark  1774  Skien  Kjøpstad i 1851.  Strømsø  Buskerud  1600-tallet  Tønsberg  Kjøpstad i 1715. Del av Drammen fra 1811.  Ålesund  Romsdal  1793  Bergen  Ladested med begrensede rettigheter fra 1793 og med fulle rettigheter fra 1824. Kjøpstad i 1848.  Åsgårdstrand  Tønsberg  1752  Holmestrand  Uformelt ladested under Tønsberg fra 1500-tallet. Eget formannskapsdistrikt fra 1837  

Ladesteder opprettet under svensk-norske konger
StedFylkeOpprettelseOverordnet kjøpstadKommentarRef. Florø  Sogn og Fjordane  1860  Bykommune fra 1964  Haugesund  Rogaland  1854   Kjøpstad i 1866.  Harstad  Troms  1904    Horten  Vestfold  1858  Tønsberg  Kjøpstad i 1907.   Kopervik  Rogaland  1866    Mosjøen  Nordland  1875  Bodø  Egen kommune (som ladested) fra 1876 og til 1961.  Namsos  Nord-Trøndelag  1845  Bykommune fra 1964 Sandnes  Rogaland  1860  Stavanger   Skudeneshavn  Rogaland  1857    Steinkjer  Nord-Trøndelag  1858  Bykommune fra 1964 Svelvik  Vestfold  1845  Holmestrand    Tvedestrand  Aust-Agder  1836   

Ladesteder opprettet etter 1905
StedFylkeOpprettelseOverordnet kjøpstadKommentarRef. Brønnøysund  Nordland  1923    Mo i Rana  Nordland  1923    Svolvær  Nordland  1919   

Se også
 Liste over norske byer regnet etter grunnleggelse

Referanser

Kategori:Bebyggelsestyper
Kategori:Bosetninger i Norge
Kategori:Norges historie
Kategori:Undernasjonale områder
Kategori:Byer
Kategori:Bygeografi
Kategori:Samfunn

Kategori:Artikler i sjøfart-prosjektet